钦定古今图书集成/明伦汇编/官常典/第563卷 > 毕𫍯
## 钦定古今图书集成/明伦汇编/官常典/第563卷 > 毕𫍯

按《唐书》本传：“𫍯字存之，黄门监构从孙。构弟栩生凌，
凌生匀，世失官为盐估。匀生𫍯，蚤孤，夜燃薪读书。母
恤其疲，夺火使寐，不肯息。遂通经史。工辞章，性端悫，
不妄与人交。太和中，举进士，书判拔萃，连中辟忠武
杜悰幕府。悰领度支，表为巡官。又从辟淮南，入拜侍
御史。李德𥙿始与悰同辅政，不协，故出悰剑南东川”
节度使，故吏惟𫍯饯讯如平日，德𥙿忌之，出为慈州
刺史。累官驾部员外郎、仓部郎中。故事，要家势，人以
仓、驾二曹为辱，𫍯沛然如处美官，无异言。宰相知之，
以职方郎中兼侍御史知杂事。召入翰林为学士。党
项扰河西，宣宗尝召访边事，𫍯援质古今，条破羌状
甚悉。帝悦曰：“吾将择能帅者，孰谓颇、牧在吾禁署，卿
为朕行乎？”𫍯唯唯，即拜刑部侍郎。出为邠宁节度、河
西供军安抚使。𫍯到军，遣吏怀谕，羌人皆顺向。时戍
兵常苦调饟乏，𫍯募士置屯田，岁收谷三十万斛，以
省度支经费，诏书嘉美。俄徙昭义，又迁河东。河东尤
近胡，复修杷头七十烽，谨候卤，寇不敢入。懿宗立，迁
宣武节度使，召为户部尚书，判度支。未几，以礼部尚
书同中书门下平章事。再期，固称疾，改兵部尚书，罢。
旋兼平章事，节度河中。卒，年六十二。𫍯于吏术尤所
长，既贵，所得禄奉、养护宗属之乏无间然。始，𫍯被知
于宣宗，尝许以相。令狐绹忌之，自邠宁凡三徙不得
还。𫍯思有以结绹，至太原，求丽姝盛饰使献。绹曰：“太
原于我无分，今以是饵，将破吾族矣。”不受。使者留于
邸，𫍯亦放之。太医李元伯者，帝所喜，以钱七十万聘
之，夫妇日自进食，得其欢心，乃进之帝，嬖幸冠后宫。
元伯又治丹剂以进，帝饵之，疽生于背。懿宗立，收元
伯及方士王岳、虞紫芝等，俱诛死。